แรงขายกลุ่ม “พลังงาน-โรงกลั่น” กด SET ปิดเช้าลบ 2 จุด
SET ปิดเช้าลบ 2 จุด เผชิญแรงขายกลุ่ม “พลังงาน-โรงกลั่น” จากราคาน้ำมันร่วงลงต่อเนื่องกังวลเศรษฐกิจถดถอยกระทบดีมานด์ทั่วโลก แนวโน้มช่วงบ่าย ให้แนวรับ 1,595 จุด และ แนวต้าน 1,605 จุด
SET ปิดเช้าลบ 2 จุด เผชิญแรงขายกลุ่ม “พลังงาน-โรงกลั่น” จากราคาน้ำมันร่วงลงต่อเนื่องกังวลเศรษฐกิจถดถอยกระทบดีมานด์ทั่วโลก แนวโน้มช่วงบ่าย ให้แนวรับ 1,595 จุด และ แนวต้าน 1,605 จุด
5 ส.ค. 2565

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยช่วงเช้าปรับขึ้นหลังดัชนีราคาผู้บริโภคทั่วไป (CPI) ของไทยในเดือน ก.ค.ออกมาที่ 7.61% ต่ำกว่าเดือน มิ.ย.ที่ 7.66% และต่ำกว่าที่ตลาดคาดไว้ที่ 8% ขณะดัชนีราคาผู้บริโภคพื้นฐาน (Core CPI) 2.9% สูงกว่าเดือน มิ.ย.ที่ 2.51% และสูงกว่าที่ตลาดคาดไว้ที่ 2.63% ดังนั้น จึงคาดการณ์ว่าคณะกรรมการนโยบายการเงิน (กนง.) จะปรับขึ้นอัตราดอกเบี้ยนโยบายขึ้น 3 ครั้งในช่วงที่เหลือของปีนี้ ที่ครั้งละ 0.25% เป็นปัจจัยหนุนแรงซื้อกลุ่มแบงก์
อย่างไรก็ตาม ราคาน้ำมันที่ปรับตัวลดลงมาอย่างต่อเนื่องจากความกังวลความต้องการใช้น้ำมันที่น่าจะลดลง หลังจากธนาคารกลางอังกฤษ (BoE) ระบุว่าเศรษฐกิจจะชะลอตัวต่อเนื่อง 5 ไตรมาส ซึ่งรวมถึงภาพรวมเศรษฐกิจที่มีโอกาสเข้าสู่ภาวะถดถอย จึงมีแรงขายกลุ่มพลังงานและโรงกลั่นออกมากดดันดัชนี
สำหรับแนวโน้มตลาดหุ้นในช่วงบ่าย คาดว่าดัชนีฯจะเคลื่อนไหวทั้งในแดนลบและแดนบวก โดยให้แนวรับไว้ที่ 1,595 จุด และ แนวต้าน 1,605 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,319.58 ล้านบาท ปิดที่ 150.00 บาท ลดลง 4.50 บาท
KBANK มูลค่าการซื้อขาย 1,637.26 ล้านบาท ปิดที่ 146.50 บาท เพิ่มขึ้น 1.50 บาท
BANPU มูลค่าการซื้อขาย 1,581.28 ล้านบาท ปิดที่ 12.70 บาท ลดลง 0.10 บาท
DELTA มูลค่าการซื้อขาย 1,219.85 ล้านบาท ปิดที่ 546.00 บาท เพิ่มขึ้น 4.00 บาท
BDMS มูลค่าการซื้อขาย 891.45 ล้านบาท ปิดที่ 27.00 บาท ลดลง 0.25 บาท